ΚΟΙΝΗ ΘΕΣΗ (ΕΚ) αριθ. 22/97 που καθορίστηκε από το Συμβούλιο στις 14 Απριλίου 1997 για την έκδοση του κανονισμού (ΕΚ) αριθ. . . ./97 του Συμβουλίου, της . . ., για τον καθορισμό των όρων υπό τους οποίους γίνονται δεκτοί στις εθνικές οδικές μεταφορές επιβατών σε ένα κράτος μέλος μεταφορείς μη εγκατεστημένοι σε αυτό (97/C 164/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 75,

την πρόταση της Επιτροπής (1),

τη γνώμη της Οικονομικής και Κοινωνικής Επιτροπής (2),

Αποφασίζοντας σύμφωνα με τη διαδικασία που προβλέπεται στο άρθρο 189 Γ της συνθήκης (3),

Εκτιμώντας:

(1) ότι ο κανονισμός (ΕΟΚ) αριθ. 2454/92 του Συμβουλίου, της 23ης Ιουλίου 1992, για τον καθορισμό των όρων υπό τους οποίους γίνονται δεκτοί στις εθνικές οδικές μεταφορές επιβατών σε ένα κράτος μέλος μεταφορείς μη εγκατεστημένοι σε αυτό (4) ακυρώθηκε από το Δικαστήριο με την απόφασή του της 1ης Ιουνίου 1994 (5) 7

(2) ότι η καθιέρωση κοινής πολιτικής μεταφορών συνεπάγεται, μεταξύ άλλων, και σύμφωνα με τους όρους του άρθρου 75 παράγραφος 1 στοιχείο β) της συνθήκης, τη θέσπιση των όρων υπό τους οποίους γίνονται δεκτοί στις εθνικές μεταφορές ενός κράτους μέλους μεταφορείς μη εγκατεστημένοι σε αυτό 7

(3) ότι η εν λόγω διάταξη συνεπάγεται την κατάργηση όλων των περιορισμών που τυχόν επιβάλλονται στον παρέχοντα τις υπηρεσίες λόγω της ιθαγένειάς του ή του γεγονότος ότι είναι εγκατεστημένος σε κράτος μέλος διαφορετικό από εκείνο όπου πρέπει να παρέχεται η υπηρεσία 7

(4) ότι είναι σκόπιμο να υπαχθούν οι παρέχοντες υπηρεσίες σε συγκρίσιμα καθεστώτα, ώστε να περιοριστούν οι ανισότητες στις συνθήκες ανταγωνισμού λόγω ιθαγένειας ή χώρας εγκατάστασης και να διευκολυνθεί η σταδιακή προσέγγιση των εθνικών νομοθεσιών 7

(5) ότι οι ορισμοί των διάφορων γραμμών μεταφοράς με πούλμαν ή λεωφορεία θα πρέπει να είναι οι ίδιοι με εκείνους που ισχύουν στις διεθνείς μεταφορές 7

(6) ότι θα πρέπει να εξασφαλιστεί η πρόσβαση των μη εγκατεστημένων μεταφορέων σε ορισμένα είδη μεταφορών με πούλμαν και λεωφορεία, συνεκτιμώντας τα ειδικά χαρακτηριστικά κάθε είδους μεταφοράς 7

(7) ότι θα πρέπει να καθοριστούν οι διατάξεις που εφαρμόζονται στις ενδομεταφορές 7

(8) ότι οι διατάξεις της οδηγίας 97/71/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 1996, σχετικά με την απόσπαση εργαζομένων στο πλαίσιο παροχής υπηρεσιών (6) εφαρμόζονται στην περίπτωση που, για την εκτέλεση μεταφορών επιβατών σε ειδικές τακτικές γραμμές, οι μεταφορείς αποσπούν, από το κράτος μέλος όπου εργάζονται συνήθως, εργαζόμενους που έχουν εργασιακή σχέση μαζί τους 7

(9) ότι όσον αφορά τις τακτικές γραμμές, θα πρέπει να γίνουν δεκτές στις ενδομεταφορές, υπό ορισμένες προϋποθέσεις και κυρίως την εφαρμογή της νομοθεσίας του κράτους μέλους υποδοχής, μόνον οι τακτικές γραμμές που εκτελούνται κατά τη διεξαγωγή διεθνούς τακτικής γραμμής, και να εξαιρεθούν οι αστικές και προαστειακές γραμμές 7

(10) ότι είναι σκόπιμο να θεσπισθούν διατάξεις που θα επιτρέπουν παρέμβαση στην αγορά των συγκεκριμένων μεταφορών σε περίπτωση σοβαρής διαταραχής 7

(11) ότι θα πρέπει να συσταθεί συμβουλευτική επιτροπή επιφορτισμένη να επικουρεί την Επιτροπή στη σύνταξη εγγράφων σχετικά με την εκτέλεση των ενδομεταφορών υπό μορφή έκτακτων γραμμών και να συμβουλεύει την Επιτροπή σχετικά με μέτρα διασφάλισης 7

(12) ότι είναι σκόπιμο τα κράτη μέλη να αλληλοβοηθούνται με σκοπό την καλή εφαρμογή του παρόντος κανονισμού, ιδίως όσον αφορά τις κυρώσεις που επιβάλλονται σε περίπτωση παραβάσεων 7

(13) ότι εναπόκειται στα κράτη μέλη να λάβουν τα αναγκαία μέτρα για την εκτέλεση του παρόντος κανονισμού 7

(14) ότι η εφαρμογή του παρόντος κανονισμού θα πρέπει να παρακολουθείται με βάση έκθεση που θα υποβάλει η Επιτροπή 7

(15) ότι η προαναφερόμενη απόφαση του Δικαστηρίου, με την οποία ακυρώθηκε ο κανονισμός (ΕΟΚ) αριθ. 2454/92, διατηρεί τα αποτελέσματα του εν λόγω κανονισμού μέχρις ότου το Συμβούλιο εκδώσει νέο σχετικό κανονισμό 7 ότι ο παρών κανονισμός θα τεθεί σε εφαρμογή δεκαοκτώ μήνες μετά την έναρξη της ισχύος του 7 ότι θα πρέπει συνεπώς να θεωρηθεί ότι τα αποτελέσματα του ακυρωθέντος κανονισμού διατηρούνται έως ότου τεθεί πλήρως σε εφαρμογή ο παρών κανονισμός,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κάθε μεταφορέας που εκτελεί οδικές μεταφορές επιβατών για λογαριασμό τρίτων και ο οποίος έχει την κοινοτική άδεια που προβλέπεται στο άρθρο 3 στοιχείο α) του κανονισμού (ΕΟΚ) αριθ. 684/92 του Συμβουλίου, της 16ης Μαρτίου 1992, για τη θέσπιση κοινών κανόνων στις διεθνείς μεταφορές επιβατών με πούλμαν και λεωφορεία (7), γίνεται δεκτός, υπό τους όρους που καθορίζονται από τον παρόντα κανονισμό και χωρίς διάκριση όσον αφορά την ιθαγένειά του ή τον τόπο εγκατάστασής του, για να εκτελεί, προσωρινά, εθνικές οδικές μεταφορές επιβατών για λογαριασμό τρίτων σε άλλο κράτος μέλος, αποκαλούμενο στο εξής «κράτος μέλος υποδοχής», χωρίς να διαθέτει εκεί έδρα ή άλλη εγκατάσταση.

Αυτές οι εθνικές μεταφορές αποκαλούνται στο εξής «ενδομεταφορές» («καμποτάζ»).

Άρθρο 2

Για τους σκοπούς του παρόντος κανονισμού, νοούνται ως:

1. «τακτικές γραμμές»: οι γραμμές με τις οποίες μεταφέρονται επιβάτες με καθορισμένη συχνότητα και διαδρομή και στις οποίες οι επιβάτες μπορούν να επιβιβάζονται και να αποβιβάζονται σε προκαθορισμένες στάσεις. Οι τακτικές γραμμές είναι ανοικτές σε όλους, μολονότι υπάρχει, ενδεχομένως, η υποχρέωση κράτησης θέσεως.

Ο τακτικός χαρακτήρας της γραμμής δεν επηρεάζεται από ενδεχόμενη προσαρμογή των όρων εκμετάλλευσης της γραμμής.

2. «ειδικές τακτικές γραμμές»: οι τακτικές γραμμές με τις οποίες μεταφέρονται με προκαθορισμένη συχνότητα και διαδρομή συγκεκριμένες κατηγορίες επιβατών, και μόνον αυτές, και στις οποίες οι επιβάτες μπορούν να επιβιβάζονται και να αποβιβάζονται σε προκαθορισμένες στάσεις.

Οι ειδικές τακτικές γραμμές περιλαμβάνουν ιδίως:

α) τη μεταφορά εργαζομένων από τον τόπο κατοικίας τους στον τόπο εργασίας τους και αντιστρόφως 7

β) τη μεταφορά μαθητών και σπουδαστών από τον τόπο κατοικίας τους στον τόπο του εκπαιδευτικού τους ιδρύματος και αντιστρόφως 7

γ) τη μεταφορά στρατιωτικών και των οικογενειών τους από τον τόπο κατοικίας τους στον τόπο στρατωνισμού τους και αντιστρόφως.

Το στοιχείο της τακτικότητας των ειδικών γραμμών δεν θίγεται από το γεγονός ότι η οργάνωση των μεταφορών προσαρμόζεται στις μεταβαλλόμενες ανάγκες των χρηστών.

3. «έκτακτες γραμμές»: οι γραμμές οι οποίες δεν ανταποκρίνονται στον ορισμό των τακτικών γραμμών, συμπεριλαμβανομένων των ειδικών τακτικών γραμμών, και οι οποίες χαρακτηρίζονται κυρίως από το γεγονός ότι μεταφέρουν ομάδες που έχουν συσταθεί κατόπιν πρωτοβουλίας ενός εντολέα ή του ίδιου του μεταφορέα. Οι γραμμές αυτές δεν χάνουν το χαρακτήρα της έκτακτης γραμμής από το γεγονός ότι λειτουργούν με κάποια συχνότητα.

4. «οχήματα»: τα αυτοκίνητα οχήματα τα οποία, λόγω του τύπου κατασκευής τους και του εξοπλισμού τους, μπορούν να μεταφέρουν άνω των εννέα ατόμων - συμπεριλαμβανομένου του οδηγού - και προορίζονται για το σκοπό αυτό.

Άρθρο 3

Γίνονται δεκτές οι ενδομεταφορές («καμποτάζ») για τις ακόλουθες γραμμές:

1. τις ειδικές τακτικές γραμμές, με την προϋπόθεση ότι καλύπτονται από σύμβαση μεταξύ του διοργανωτή και του μεταφορέα 7

2. τις έκτακτες γραμμές 7

3. τις τακτικές γραμμές, υπό τον όρο ότι εκτελούνται από μεταφορέα μη εγκατεστημένο στο κράτος μέλος υποδοχής κατά τη διεξαγωγή διεθνούς τακτικής γραμμής σύμφωνα με τον κανονισμό (ΕΟΚ) αριθ. 684/92.

Οι ενδομεταφορές δεν μπορούν να εκτελούνται ανεξάρτητα από αυτή τη διεθνή γραμμή.

Οι αστικές και προαστειακές γραμμές εξαιρούνται από το πεδίο εφαρμογής του παρόντος σημείου. Ως «αστικές και προαστειακές γραμμές» νοούνται οι γραμμές μεταφορών με τις οποίες εξυπηρετούνται οι ανάγκες αστικού κέντρου ή ευρύτερης αστικής περιοχής καθώς και οι ανάγκες μεταφορών μεταξύ του εν λόγω κέντρου ή της ευρύτερης αστικής περιοχής και των προαστείων.

Άρθρο 4

1. Η εκτέλεση των ενδομεταφορών που προβλέπονται στο άρθρο 3 υπόκειται, με την επιφύλαξη της εφαρμογής των κοινοτικών κανόνων, στις νομοθετικές, κανονιστικές και διοικητικές διατάξεις που ισχύουν στο κράτος μέλος υποδοχής, όσον αφορά τους παρακάτω τομείς:

α) τιμή και όροι που διέπουν τη σύμβαση μεταφοράς 7

β) βάρος και διαστάσεις των οδικών οχημάτων: οι τιμές του βάρους και των διαστάσεων μπορούν, ενδεχομένως, να υπερβαίνουν εκείνες που ισχύουν στο κράτος μέλος εγκατάστασης του μεταφορέα, σε καμία όμως περίπτωση δεν μπορούν να υπερβαίνουν τις τεχνικές τιμές που αναγράφονται στο πιστοποιητικό συμμόρφωσης 7

γ) προϋποθέσεις σχετικά με τις μεταφορές ορισμένων κατηγοριών επιβατών, ήτοι μαθητών, παιδιών και ατόμων με μειωμένη κινητική ικανότητα 7

δ) χρόνο οδήγησης και ανάπαυσης 7

ε) φόρο προστιθεμένης αξίας (ΦΠΑ) επί των υπηρεσιών μεταφοράς. Στον τομέα αυτό, στις παροχές υπηρεσιών που αναφέρονται στο άρθρο 1 του παρόντος κανονισμού εφαρμόζεται το άρθρο 21 παράγραφος 1 στοιχείο α) της οδηγίας 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών - Κοινό σύστημα φόρου προστιθεμένης αξίας: ομοιόμορφη φορολογική βάση (8).

2. Η εκτέλεση των ενδομεταφορών για τις γραμμές που προβλέπονται στο αρθρο 3 σημείο 3 υπόκειται, με την επιφύλαξη της εφαρμογής της κοινοτικής νομοθεσίας, στις ισχύουσες νομοθετικές, κανονιστικές και διοικητικές διατάξεις του κράτους μέλους υποδοχής όσον αφορά τις άδειες, τις διαδικασίες πρόσκλησης υποβολής προσφορών, τις γραμμές που πρέπει να εξυπηρετούνται, την κανονική εξυπηρέτηση, τη συνέχεια, τη συχνότητα καθώς και τα ακολουθητέα δρομολόγια.

3. Οι τεχνικές προδιαγραφές που αφορούν την κατασκευή και τον εξοπλισμό των οχημάτων, τις οποίες πρέπει να πληρούν τα οχήματα που χρησιμοποιούνται για την εκτέλεση ενδομεταφορών, είναι οι ίδιες με εκείνες που επιβάλλονται στα οχήματα τα οποία γίνονται δεκτά στις διεθνείς μεταφορές.

4. Οι εθνικές διατάξεις που αναφέρονται στις παραγράφους 1 και 2 πρέπει ναι εφαρμόζονται από τα κράτη μέλη στους μη εγκατεστημένους μεταφορείς υπό τους ιδίους όρους με αυτούς που εφαρμόζονται και στους δικούς τους υπηκόους, ώστε πράγματι να αποφεύγεται κάθε εμφανής ή συγκεκαλυμμένη διάκριση λόγω ιθαγένειας ή τόπου εγκατάστασης.

5. Εάν διαπιστωθεί ότι πρέπει να τροποποιηθεί, βάσει της πείρας η οποία θα έχει αποκτηθεί, ο κατάλογος των τομέων των διατάξεων του κράτους μέλους υποδοχής που αναφέρονται στην παράγραφο 1, το Συμβούλιο αποφασίζει με ειδική πλειοψηφία, βάσει πρότασης της Επιτροπής.

Άρθρο 5

Η κοινοτική άδεια ή επικυρωμένο αντίγραφό της πρέπει να βρίσκεται εντός του οχήματος και να επιδεικνύεται οποτεδήποτε ζητηθεί από τους επιφορτισμένους με τον έλεγχο υπαλλήλους.

Άρθρο 6

1. Οι ενδομεταφορές υπό μορφή έκτακτων γραμμών διενεργούνται με την κάλυψη ελεγκτικού εγγράφου, του φύλλου πορείας, το οποίο πρέπει να βρίσκεται εντός του οχήματος και να επιδεικνύεται οποτεδήποτε ζητηθεί από τους επιφορτισμένους με τον έλεγχο υπαλλήλους.

2. Το φύλλο πορείας, του οποίου το υπόδειγμα θα καθορίσει η Επιτροπή με τη διαδικασία του άρθρου 8, πρέπει να περιλαμβάνει τις ακόλουθες πληροφορίες:

α) τα σημεία αναχώρησης και προορισμού της γραμμής 7

β) τις ημερομηνίες αναχώρησης και τέλους της γραμμής.

3. Τα φύλλα πορείας χορηγούνται σε βιβλιάρια επικυρωμένα από την αρμόδια αρχή ή τον αρμόδιο οργανισμό του κράτους μέλους εγκατάστασης. Το υπόδειγμα του βιβλιαρίου φύλλων πορείας θα καθορισθεί από την Επιτροπή με τη διαδικασία του άρθρου 8.

4. Στην περίπτωση των ειδικών τακτικών γραμμών, η σύμβαση που έχει συναφθεί μεταξύ του μεταφορέα και του διοργανωτή των μεταφορών ή επικυρωμένο αντίγραφό της επέχει θέση ελεγκτικού εγγράφου.

Ωστόσο, το φύλλο πορείας συμπληρώνεται υπό τύπον μηνιαίου ανακεφαλαιωτικού πίνακα.

5. Τα χρησιμοποιηθέντα φύλλα πορείας αποστέλλονται στην αρμόδια αρχή ή τον αρμόδιο οργανισμό του κράτους μέλους εγκατάστασης, σύμφωνα με τον τρόπο που καθορίζει η εν λόγω αρχή ή οργανισμός.

Άρθρο 7

1. Στο τέλος κάθε τριμήνου και εντός προθεσμίας τριών μηνών, την οποία η Επιτροπή μπορεί να περιορίσει σε ένα μήνα στην περίπτωση που αναφέρεται στο άρθρο 9, η αρμόδια αρχή ή ο αρμόδιος οργανισμός κάθε κράτους μέλους κοινοποιεί στην Επιτροπή τα στοιχεία σχετικά με τις ενδομεταφορές υπό μορφή ειδικών τακτικών και έκτακτων γραμμών, τις οποίες εκτέλεσαν κατά το τρίμηνο αυτό οι μεταφορείς που είναι εγκατεστημένοι στην επικράτειά του.

Η κοινοποίηση γίνεται μέσω πίνακα, ο οποίος καταρτίζεται σύμφωνα με το υπόδειγμα που θα καθορίσει η Επιτροπή με τη διαδικασία του άρθρου 8.

2. Οι αρμόδιες αρχές του κράτους μέλους υποδοχής διαβιβάζουν στην Επιτροπή, μία φορά ανά έτος, στατιστική κατάσταση με τον αριθμό αδειών ενδομεταφορών, οι οποίες εκτελέσθηκαν υπό μορφή τακτικών γραμμών που αναφέρονται στο άρθρο 3 σημείο 3.

3. Η Επιτροπή κοινοποιεί, το συντομότερο δυνατό, στα κράτη μέλη ανακεφαλαιωτικούς πίνακες που καταρτίζονται βάσει των στοιχείων που της διαβιβάζονται βάσει της παραγράφου 1.

Άρθρο 8

Όταν γίνεται αναφορά στη διαδικασία που ορίζεται στο παρόν άρθρο, η Επιτροπή επικουρείται από τη συμβουλευτική επιτροπή που αναφέρεται στο άρθρο 10.

Ο αντιπρόσωπος της Επιτροπής υποβάλλει στην επιτροπή σχέδιο των μέτρων που πρόκειται να ληφθούν. Η επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του θέματος και, αν χρειασθεί, προβαίνει σε ψηφοφορία.

Η γνώμη καταχωρείται στα πρακτικά. Επιπλέον, κάθε κράτος μέλος έχει το δικαίωμα να ζητήσει να καταχωρηθεί η θέση του στα πρακτικά.

Η Επιτροπή λαμβάνει ιδιαίτερα υπόψη τη γνώμη της επιτροπής και την ενημερώνει για τον τρόπο με τον οποίο έλαβε υπόψη τη γνώμη αυτή.

Άρθρο 9

1. Σε περίπτωση σοβαρής διαταραχής ή επιδείνωσης της κατάστασης στην αγορά εθνικών μεταφορών μιας συγκεκριμένης γεωγραφικής ζώνης, οφειλόμενης στις δραστηριότητες ενδομεταφορών, οποιοδήποτε κράτος μέλος μπορεί να ζητήσει από την Επιτροπή να θεσπίσει μέτρα διασφάλισης, γνωστοποιώντας της συγχρόνως τις αναγκαίες πληροφορίες και τα μέτρα που προτίθεται να λάβει έναντι των εγκατεστημένων μεταφορέων.

2. Για τους σκοπούς της παραγράφου 1, νοούνται ως:

- «σοβαρή διαταραχή της αγοράς εθνικών μεταφορών μιας συγκεκριμένης γεωγραφικής ζώνης»: η εμφάνιση, στην αγορά αυτή, ιδιαζόντων σ' αυτήν προβλημάτων, τα οποία μπορούν να συνεπάγονται σοβαρό και, ενδεχομένως, διαρκές πλεόνασμα προσφοράς σε σχέση προς τη ζήτηση και συνιστούν σοβαρή απειλή για την οικονομική ισορροπία και την επιβίωση πολλών επιχειρήσεων οδικών μεταφορών επιβατών,

- «γεωγραφική ζώνη»: μία περιοχή η οποία περιλαμβάνει μέρος ή το σύνολο του εδάφους ενός κράτους μέλους ή εκτείνεται σε μέρος ή στο σύνολο του εδάφους άλλων κρατών μελών.

3. Η Επιτροπή εξετάζει την κατάσταση και, αφού συμβουλευθεί τη συμβουλευτική επιτροπή που αναφέρεται στο άρθρο 10 αποφασίζει, εντός μηνός αφότου λάβει την αίτηση του κράτους μέλους, εάν χρειάζεται ή όχι να ληφθούν μέτρα διασφάλισης και, εάν ναι, τα θεσπίζει.

Τα μέτρα που λαμβάνονται σύμφωνα με το παρόν άρθρο παραμένουν σε ισχύ για περίοδο η οποία δεν υπερβαίνει τους έξι μήνες και μπορεί να ανανεωθεί μία φορά με τα ίδια όρια ισχύος.

Η Επιτροπή κοινοποιεί αμελλητί στα κράτη μέλη και το Συμβούλιο κάθε απόφαση που λαμβάνει δυνάμει της παρούσας παραγράφου.

4. Εάν η Επιτροπή αποφασίσει να λάβει μέτρα διασφάλισης που αφορούν ένα ή περισσότερα κράτη μέλη, οι αρμόδιες αρχές των ενδιαφερομένων κρατών μελών οφείλουν να λάβουν μέτρα αντίστοιχης εμβέλειας έναντι των εγκατεστημένων μεταφορέων και ενημερώνουν σχετικά την Επιτροπή.

Τα τελευταία αυτά μέτρα εφαρμόζονται το αργότερο από την ίδια ημερομηνία με την ημερομηνία εφαρμογής των μέτρων διασφάλισης που αποφασίζει η Επιτροπή.

5. Κάθε κράτος μέλος μπορεί να φέρει ενώπιον του Συμβουλίου την απόφαση της Επιτροπής, που αναφέρεται στην παράγραφο 3, εντός τριάντα ημερών από την κοινοποίησή της.

Το Συμβούλιο, αποφασίζοντας με ειδική πλειοψηφία, μπορεί να λάβει διαφορετική απόφαση εντός τριάντα ημερών από την ημερομηνία υποβολής της αίτησης ενός κράτους μέλους ή, εάν η αίτηση υποβλήθηκε από περισσότερα κράτη μέλη, εντός τριάντα ημερών από την ημερομηνία της πρώτης υποβολής.

Τα όρια ισχύος που προβλέπονται στο δεύτερο εδάφιο της παραγράφου 3 εφαρμόζονται στην απόφαση του Συμβουλίου.

Οι αρμόδιες αρχές των ενδιαφερομένων κρατών μελών οφείλουν να λάβουν μέτρα αντίστοιχης εμβέλειας έναντι των εγκατεστημένων μεταφορέων και ενημερώνουν την Επιτροπή σχετικά.

Εάν το Συμβούλιο δεν αποφασίσει εντός της προθεσμίας που αναφέρεται στο δεύτερο εδάφιο, η απόφαση της Επιτροπης καθίσταται οριστική.

6. Η Επιτροπή, εάν κρίνει ότι τα μέτρα που αναφέρονται στην παράγραφο 3 πρέπει να ανανεωθούν, υποβάλλει πρόταση στο Συμβούλιο, το οποίο αποφασίζει με ειδική πλειοψηφία.

Άρθρο 10

1. Η Επιτροπή επικουρείται στο έργο της από συμβουλευτική επιτροπή απαρτιζόμενη από αντιπροσώπους των κρατών μελών, της οποίας προεδρεύει ο αντιπρόσωπος της Επιτροπής.

Η επιτροπή, ενεργώντας σύμφωνα με τη διαδικασία του άρθρου 8, επικουρεί την Επιτροπή όσον αφορά τον καθορισμό των υποδειγμάτων του φύλλου πορείας, του βιβλιαρίου φύλλων πορείας και του πίνακα που αναφέρονται στα άρθρα 6 και 7.

2. Επιπλέον, καθήκον αυτής της επιτροπής είναι να συμβουλεύει την Επιτροπή σχετικά με:

- κάθε αίτηση την οποία υποβάλλει κράτος μέλος δυνάμει του άρθρου 9 παράγραφος 1,

- τα μέτρα που στόχο έχουν την αντιμετώπιση της σοβαρής διαταραχής της αγοράς που αναφέρονται στο άρθρο 9 και ιδίως σχετικά με την πρακτική εφαρμογή των εν λόγω μέτρων.

3. Η επιτροπή καταρτίζει τον εσωτερικό της κανονισμό.

Άρθρο 11

1. Τα κράτη μέλη παρέχουν αμοιβαία συνδρομή για την εφαρμογή του παρόντος κανονισμού.

2. Με την επιφύλαξη ποινικών διώξεων, το κράτος μέλος υποδοχής δύναται να επιβάλει κυρώσεις κατά μη εγκατεστημένου μεταφορέα εφόσον διαπράξει στο έδαφός του κατά την εκτέλεση ενδομεταφορών παράβαση του παρόντος κανονισμού ή των κοινοτικών και εθνικών διατάξεων περί μεταφορών.

Οι κυρώσεις αυτές επιβάλλονται χωρίς διακρίσεις και σύμφωνα με την παράγραφο 3.

3. Οι κυρώσεις που αναφέρονται στην παράγραφο 2 είναι δυνατόν να συνίστανται ιδίως σε προειδοποίηση ή, σε περίπτωση σοβαρής παράβασης ή μικρών και επανειλημμένων παραβάσεων, σε προσωρινή απαγόρευση εκτέλεσης ενδομεταφορών στο έδαφος του κράτους μέλους υποδοχής όπου διαπράχθηκε η παράβαση.

Σε περίπτωση υποβολής πλαστογραφημένης κοινοτικής άδειας ή άλλης άδειας, ή πλαστογραφημένου επικυρωμένου αντιγράφου, το πλαστό έγγραφο αφαιρείται αμέσως και, ενδεχομένως, διαβιβάζεται, μόλις αυτό είναι δυνατόν, στην αρμόδια αρχή του κράτους μέλους εγκατάστασης του μεταφορέα.

4. Οι αρμόδιες αρχές του κράτους μέλους υποδοχής γνωστοποιούν στις αρμόδιες αρχές του κράτους μέλους εγκατάστασης τις παραβάσεις που διέπραξε ο μεταφορέας και τις επιβληθείσες σε αυτόν κυρώσεις, δύνανται δε, σε περίπτωση σοβαρής παράβασης ή μικρών και επανειλημμένων παραβάσεων, να συνοδεύουν την προαναφερόμενη γνωστοποίηση με αίτηση επιβολής κυρώσεων.

Σε περίπτωση σοβαρής παράβασης ή μικρών και επανειλημμένων παραβάσεων, οι αρμόδιες αρχές του κράτους μέλους εγκατάστασης εξετάζουν εάν πρέπει να επιβληθεί κατάλληλη κύρωση κατά του συγκεκριμένου μεταφορέα 7 οι εν λόγω αρμόδιες αρχές πρέπει να λαμβάνουν υπόψη την κύρωση που ενδεχομένως έχει επιβληθεί από το κράτος μέλος υποδοχής και να βεβαιώνονται ότι οι κυρώσεις που επιβλήθηκαν κατά του μεταφορέα είναι, συνολικά, ανάλογες με την ή τις παραβάσεις που τις προκάλεσαν.

Η κύρωση που επιβάλλουν οι αρμόδιες αρχές του κράτους μέλους εγκατάστασης, κατόπιν διαβουλεύσεων με τις αρμόδιες αρχές του κράτους μέλους υποδοχής, μπορεί να φθάσει μέχρι την αφαίρεση της αδείας άσκησης επαγγέλματος του οδικού μεταφορέα επιβατών.

Οι αρμόδιες αρχές του κράτους μέλους εγκατάστασης μπορούν επίσης, σύμφωνα με το εσωτερικό δίκαιο, να παραπέμψουν το συγκεκριμένο μεταφορέα ενώπιον αρμόδιας εθνικής δικαστικής αρχής.

Οι αρχές του κράτους μέλους εγκατάστασης ενημερώνουν τις αρμόδιες αρχές του κράτους μέλους υποδοχής για τις αποφάσεις που λαμβάνονται σύμφωνα με την παρούσα παράγραφο.

Άρθρο 12

Τα κράτη μέλη εγγυώνται ότι οι μεταφορείς μπορούν να προσβάλλουν ενώπιον δικαστηρίου οποιαδήποτε διοικητική κύρωση τους έχει επιβληθεί.

Άρθρο 13

Η Επιτροπή υποβάλλει στο Ευρωπαϊκό Κοινοβούλιο και στο Συμβούλιο, έως τις 31 Δεκεμβρίου 1999, έκθεση σχετικά με την εφαρμογή του παρόντος κανονισμού και ιδίως σχετικά με τις επιπτώσεις των ενδομεταφορών στην αγορά εθνικών μεταφορών.

Άρθρο 14

Τα κράτη μέλη θέτουν σε ισχύ εγκαίρως τις νομοθετικές, κανονιστικές και διοικητικές διατάξεις που απαιτούνται για την εκτέλεση του παρόντος κανονισμού και τις κοινοποιούν στην Επιτροπή.

Άρθρο 15

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την . . . (9*)

Ο παρών κανονισμός είναι υποχρεωτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, . . .

Για το Συμβούλιο

Ο Πρόεδρος

(1) ΕΕ αριθ. C 60 της 29. 2. 1996, σ. 10.

(2) Γνώμη που διατυπώθηκε στις 25 Σεπτεμβρίου 1996 (ΕΕ αριθ. C 30 της 30. 1. 1997, σ. 40).

(3) Γνώμη του Ευρωπαϊκού Κοινοβουλίου, της 28ης Νοεμβρίου 1996, (ΕΕ αριθ. C 380 της 16. 12. 1996, σ. 35), κοινή θέση του Συμβουλίου, της 14ης Απριλίου 1997 και απόφαση του Ευρωπαϊκού Κοινοβουλίου της . . . (δεν δημοσιεύθηκε ακόμα στην Επίσημη Εφημερίδα των Ευρωπαϊκών Κοινοτήτων).

(4) ΕΕ αριθ. L 251 της 29. 8. 1992, σ. 1.

(5) Απόφαση της 1ης Ιουνίου 1994, υπόθεση C-388/92, Ευρωπαϊκό Κοινοβούλιο κατά Συμβουλίου (Συλλ. 1994, σελ. I-2081).

(6) ΕΕ αριθ. L 18 της 21. 1. 1997, σ. 1.

(7) ΕΕ αριθ. L 74 της 20. 3. 1992, σ. 1 7 κανονισμός όπως τροποποιήθηκε από τον κανονισμό (ΕΚ) αριθ. . . ./97 (δεν δημοσιεύτηκε ακόμη στην Επίσημη Εφημερίδα).

(8) ΕΕ αριθ. L 145 της 13. 6. 1977, σ. 1 7 οδηγία όπως τροποποιήθηκε τελευταία από την οδηγία 91/680/ΕΟΚ (ΕΕ αριθ. L 376 της 31. 12. 1991, σ. 1).

(9*) Δεκαοκτώ μήνες μετά την έναρξη ισχύος του παρόντος κανονισμού.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

Η Επιτροπή διαβίβασε στο Συμβούλιο, στις 15 Ιανουαρίου 1996, πρόταση κανονισμού, βασισμένη στο άρθρο 75 της Συνθήκης ΕΚ, σχετικά με τον καθορισμό των όρων υπό τους οποίους γίνονται δεκτοί στις οδικές μεταφορές επιβατών, σε ένα κράτος μέλος, μεταφορείς μη εγκατεστημένοι σε αυτό (1).

Το Ευρωπαϊκό Κοινοβούλιο έδωσε τη γνώμη του στις 28 Νοεμβρίου 1996 (2) και η Οικονομική και Κοινωνική Επιτροπή τη δική της γνώμη στις 25 Σεπτεμβρίου 1996 (3).

Με βάση τη γνώμη του Ευρωπαϊκού Κοινοβουλίου, η Επιτροπή υπέβαλε στο Συμβούλιο, στις 28 Φεβρουαρίου 1997, μια τροποποιημένη πρόταση (4).

Στις 14 Απριλίου 1997, το Συμβούλιο καθόρισε την κοινή του θέση σύμφωνα με το άρθρο 189 Γ της συνθήκης.

II. ΣΤΟΧΟΣ ΤΗΣ ΠΡΟΤΑΣΗΣ

Η τροποποιημένη πρόταση της Επιτροπής αποσκοπεί στο να αντικατασταθεί και να τροποποιηθεί ο κανονισμός (ΕΟΚ) αριθ. 2454/92, της 23ης Ιουλίου 1992 (5), κατόπιν της αποφάσεως του Δικαστηρίου, της 1ης Ιουνίου 1994, στην υπόθεση C-388/92 (Ευρωπαϊκό Κοινοβούλιο κατά Συμβουλίου) (6), με την οποία ακυρώθηκε ο προαναφερόμενος κανονισμός.

Προκειμένου να μην τεθεί εκ νέου υπό αμφισβήτηση ο βαθμός της απελευθέρωσης τον οποίο αποσκοπούσε να επιτύχει ο κανονισμός (ΕΟΚ) αριθ. 2454/92, το Δικαστήριο διατήρησε τα αποτελέσματα του κανονισμού που ακυρώθηκε, «έως ότου το Συμβούλιο, ύστερα από διαβούλευση με το Κοινοβούλιο, εκδώσει μια νέα σχετική ρύθμιση».

Το περιεχόμενο της τροποποιημένης πρότασης συμπίπτει, σε μεγάλο βαθμό, με το περιεχόμενο του κανονισμού που ακυρώθηκε, αλλά διευρύνει και το πεδίο εφαρμογής του.

Η πρόταση αποβλέπει, πράγματι, στο να αρθούν ορισμένοι περιορισμοί που διατηρούνται από τον προαναφερόμενο κανονισμό και αφορούν τις ειδικές τακτικές γραμμές, και στο να εισαχθεί υπό ορισμένες προϋποθέσεις το καμποτάζ (ενδομεταφορές) για ορισμένες τακτικές γραμμές. Η Επιτροπή αναφέρει ότι πρόθεσή της, κατά τον τρόπο αυτό, είναι να εφαρμοστεί στις δραστηριότητες των οδικών ενδομεταφορών επιβατών, η αρχή της ελεύθερης παροχής υπηρεσιών, η οποία συνεπάγεται την κατάργηση έναντι του παρέχοντος την υπηρεσία, κάθε περιορισμού λόγω ιθαγένειας ή εθνικότητας ή λόγω τυχόν εγκατάστασής του σε άλλο κράτος μέλος από το κράτος μέλος όπου πρέπει να παρασχεθεί η υπηρεσία.

Η Επιτροπή, δεδομένου ότι συντάχθηκε με την κοινή θέση του Συμβουλίου, τροποποίησε ανάλογα την πρότασή της.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Η κοινή θέση του Συμβουλίου προβλέπει ιδίως ότι:

α) στο άρθρο 3 παράγραφος 3, για τις τακτικές που εξυπηρετούνται από μεταφορέα μη εγκατεστημένο στο κράτος μέλος υποδοχής, καθιερώνεται το καμποτάζ (ενδομεταφορές) κατά την διεξαγωγή μεταφοράς σε διεθνή τακτική γραμμή, με εξαίρεση των αστικών και προαστειακών γραμμών από το πεδίο εφαρμογής αυτής της διάταξης,

β) στο άρθρο 4 παράγραφος 2, οι ενδομεταφορές που προβλέπονται στος άρθρο 3 παράγραφος 3 υπόκεινται στη νομοθεσία του κράτους μέλους υποδοχής,

γ) στο άρθρο 10 παράγραφος 1, δημιουργείται συμβουλευτική επιτροπή για να επικουρεί την Επιτροπή, σύμφωνα με διαδικασία I της απόφασης για την «επιτροπολογία» (άρθρο 8), στον καθορισμό του υποδείγματος φύλλου πορείας (άρθρο 6 παράγραφος 3), του υποδείγματος βιβλιαρίου φύλλων πορείας και του υποδείγματος στατιστικού πίνακα (άρθρο 7 παράγραφος 1).

Επισημαίνεται ότι, στην κοινή θέση, υπενθυμίζεται, στην όγδοη παράγραφο του αιτιολογικού, ότι οι διατάξεις της οδηγίας 96/71/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 1996, σχετικά με την απόσπαση εργαζομένων στο πλαίσιο παροχής υπηρεσιών (7) εφαρμόζονται στην περίπτωση που, για την πραγματοποίηση μεταφορών επιβατών σε ειδικές τακτικές γραμμές, οι μεταφορείς αποσπούν εργαζόμενους που έχουν εργασιακή σχέση μαζί τους, από το κράτος μέλος όπου εργάζονται συνήθως.

IV. ΤΡΟΠΟΛΟΓΙΕΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

1. Τροπολογίες του Ευρωπαϊκού Κοινοβουλίου που υιοθέτησε το Συμβούλιο και έχει δεχθεί η Επιτροπή

Το Συμβούλιο υιοθέτησε τουλάχιστον ως προς το περιεχόμενο, αν όχι ως προς τη διατύπωση, τις ακόλουθες τροπολογίες του Ευρωπαϊκού Κοινοβουλίου:

- την τροπολογία 1, η οποία αποβλέπει στο να περιληφθεί στον κανονισμό μια νέα παράγραφος αιτιολογικού σχετική με τη σταδιακή προσέγγιση των εθνικών νομοθεσιών, που περιέχεται στην τέταρτη παράγραφο αιτιολογικού της κοινής θέσης,

- την τροπολογία 14, που αποβλέπει στο να απαλειφθεί το άρθρο 4 της αρχικής πρότασης της Επιτροπής, το οποίο προέβλεπε το νομικό καθεστώς που θα εφαρμοζόταν στις δραστηριότητες ενδομεταφορών οι οποίες πραγματοποιούνται με την ευκαιρία εξυπηρέτησης μιας διεθνούς τακτικής γραμμής, όπως προβλέπει το άρθρο 3 παράγραφος 3 της κοινής θέσης. Οι δραστηριότητες αυτές υπόκεινται, σύμφωνα με το άρθρο 4 παράγραφος 2 της κοινής θέσης, στις διατάξεις που ισχύουν στο κράτος μέλος υποδοχής και αφορούν τις απαιτήσεις για τις άδειες, τις διαδικασίες πρόσκλησης για την υποβολή προσφορών, τις συνδέσεις που πρέπει να εξυπηρετούνται, την τακτική εξυπηρέτηση, τη συνέχεια, τη συχνότητα και τα δρομολόγια,

- το τμήμα της τροπολογίας 16, που προβλέπει ότι η Επιτροπή, όσον αφορά την εφαρμογή του παρόντος κανονισμού, υποβάλλει έκθεση, όχι μόνο στο Συμβούλιο αλλά επίσης στο Ευρωπαϊκό Κοινοβούλιο, στοιχείο που περιλαμβάνεται στο άρθρο 13 της κοινής θέσης.

2. Τροπολογίες του Ευρωπαϊκού Κοινοβουλίου που δεν υιοθετήθηκαν από το Συμβούλιο και δεν έχει δεχθεί η Επιτροπή

Το Συμβούλιο δεν υιοθέτησε:

- τις τροπολογίες 21 και 3, οι οποίες προβλέπουν να περιληφθούν στον κανονισμό δύο παράγραφοι αιτιολογικού, μία για να αποφευχθεί ο κίνδυνος να υπάρχουν δεκαπέντε διαφορετικά εθνικά καθεστώτα ενδομεταφορών και μία για να υπενθυμισθεί ότι η απελευθέρωση και η σταδιακή εναρμόνιση στον τομέα των οδικών μεταφορών επιβατών πρέπει να συντελούνται εκ παραλλήλου.

Το Συμβούλιο κρίνει ότι οι στόχοι αυτοί έχουν ήδη ληφθεί υπόψη σε άλλες παραγράφους του αιτιολογικού καθώς και στο διατακτικό της κοινής θέσης.

- την τροπολογία 4, η οποία αποβλέπει στο να περιληφθεί στον κανονισμό μια νέα παράγραφος αιτιολογικού σχετικά με τη βέλτιστη δυνατή πληρότητα του οχήματος.

Το Συμβούλιο κρίνει ότι η τροπολογία αυτή είναι άνευ αντικειμένου, δεδομένου του στόχου του κανονισμού,

- την τροπολογία 5, η οποία προβλέπει να περιληφθεί στον κανονισμό μια παράγραφος αιτιολογικού η οποία να αποβλέπει στο να προβλεφθεί για το χρήστη η ελεύθερη επιλογή του μεταφορικού μέσου υπό τον όρο ότι θα ανταποκρίνεται σε έναν από τους στόχους της κοινής πολιτικής των μεταφορών, και συγκεκριμένα στο στόχο της μείωσης της οδικής κυκλοφορίας.

Το Συμβούλιο υπενθυμίζει ότι η μείωση της οδικής κυκλοφορίας πούλμαν ή λεωφορείων δεν περιλαμβάνεται μεταξύ των στόχων της κοινής πολιτικής των μεταφορών,

- την τροπολογία 6, η οποία αποβλέπει στο να περιληφθεί στον κανονισμό μια παράγραφος αιτιολογικού σχετικά με την πλήρη δυνατότητα πρόσβασης σε λεωφορεία γραμμής.

Το Συμβούλιο κρίνει ότι πρόκειται για ζήτημα που θα πρέπει να ρυθμισθεί στο πλαίσιο της ειδικής σχετικής κοινοτικής νομοθεσίας,

- την τροπολογία 7, η οποία αποβλέπει στο να εισαχθεί στον κανονισμό μία παράγραφος αιτιολογικού για να υπενθυμίζονται οι προθέσεις της Επιτροπής σε θέματα επέκτασης του πεδίου εφαρμογής του κανονισμού.

Το Συμβούλιο κρίνει ότι δεν θα πρέπει να περιληφθεί μια τέτοια υπενθύμιση στον παρόντα κανονισμό,

- τις τροπολογίες 8 και 9, οι οποίες αποβλέπουν στο να περιληφθούν στον κανονισμό δύο νέες παράγραφοι αιτιολογικού, η μία σχετικά με την εφαρμογή ενός και του αυτού καθεστώτος για τις υπηρεσίες ενδομεταφορών που παρέχονται τόσο από μια επιχείρηση εγκατεστημένη στο κράτος μέλος υποδοχής όσο και από μια μη εγκατεστημένη σ' αυτό επιχείρηση, και η άλλη σχετικά με την εναρμόνιση των κανονιστικών όρων που εφαρμόζονται στις ενδομεταφορές.

Το Συμβούλιο επεσήμανε ότι οι τροπολογίες αυτές δεν είναι πλέον αναγκαίες, δεδομένου ότι η κοινή θέση περιορίζεται στην καθιέρωση του καμποτάζ (ενδομεταφορών) για τις τακτικές γραμμές που εξυπηρετούνται κατά τη διεξαγωγή μεταφοράς σε διεθνή τακτική γραμμή και ότι τέτοιες δραστηριότητες ενδομεταφορών υπόκεινται στην εθνική νομοθεσία του κράτους μέλους υποδοχής (βλέπε άρθρο 4 παράγραφος 2 της κοινής θέσης),

- την τροπολογία 10, η οποία αποβλέπει στο να περιληφθεί στον κανονισμό μια νέα παράγραφος αιτιολογικού η οποία να συστήνει οι επιχειρήσεις που πραγματοποιούν ενδομεταφορές να έχουν ή να ορίζουν έναν εκπρόσωπό τους στο κράτος μέλος υποδοχής.

Το Συμβούλιο κρίνει ότι η διάταξη αυτή είναι ασυμβίβαστη με την ελεύθερη παροχή υπηρεσιών,

- την τροπολογία 11, η οποία αποβλέπει στο να διευκρινισθεί, στο πρώτο άρθρο του κανονισμού, ότι το κράτος μέλος εγκατάστασης είναι το κράτος μέλος όπου ο μεταφορέας έχει το «κυρίως κέντρο των δραστηριοτήτων του» ή την «έδρα» του.

Το Συμβούλιο κρίνει ότι αρκεί να απαιτείται από το μεταφορέα, για να πληροί αυτόν τον όρο πρόσβασης στην αγορά, να είναι κάτοχος της κοινοτικής άδειας που προβλέπεται από τον κανονισμό (ΕΟΚ) αριθ. 684/92, όπως θα τροποποιηθεί από τον κανονισμό που θα δημοσιευθεί στην Επίσημη Εφημερίδα όπου θα δημοσιευθεί και ο παρών κανονισμός,

- η τροπολογία 12, η οποία αποβλέπει στη διεύρυνση του ορισμού των «ειδικών τακτικών γραμμών» που περιλαμβάνεται στο άρθρο 2 παράγραφος 2.

Το Συμβούλιο υπενθυμίζει ότι ο ορισμός αυτός είναι ο ίδιος με τον ορισμό ο οποίος περιλαμβάνεται στον κανονισμό (ΕΟΚ) αριθ. 684/92, όπως θα τροποποιηθεί (βλέπε παραπάνω), επειδή θα πρέπει οι ορισμοί των διάφορων υπηρεσιών μεταφορών με πούλμαν και λεωφορεία να είναι οι ίδιοι με τους ορισμούς που έχουν επιλεγεί στο πλαίσιο των διεθνών μεταφορών,

- το μέρος της τροπολογίας 13, το οποίο αποβλέπει στο να εξαιρεθούν από το πεδίο εφαρμογής της οδηγίας όχι μόνο οι αστικές και υπεραστικές τακτικές γραμμές, όπως προβλέπει η κοινή θέση, αλλά επίσης οι περιφερειακές γραμμές, έως ότου εναρμονιστούν οι απαιτήσεις για την παραχώρηση υπηρεσιών μεταφορών επί τη βάσει των υποχρεώσεων που διέπουν την παροχή δημόσιας υπηρεσίας στον τομέα των οδικών ενδομεταφορών επιβατών.

Το Συμβούλιο κρίνει ότι, εάν εξαιρεθούν από τις ενδομεταφορές οι περιφερειακές γραμμές, αυτό θα οδηγούσε στη σημαντική αποδυνάμωση του στόχου στον οποίο αποβλέπει ο κανονισμός,

- το μέρος της τροπολογίας 13 το οποίο αποβλέπει στο να εξαιρεθούν από ενδομεταφορές που συνδέονται με διεθνείς τακτικές γραμμές ορισμένες γεωγραφικές ζώνες οι οποίες ήδη καλύπτονται από την κοινοτική νομοθεσία.

Το Συμβούλιο κρίνει ότι η διάταξη αυτή θα είναι υπερβολικά περιοριστική και θα συνεπάγεται υπερβολικές δυσκολίες ελέγχου,

- την τροπολογία 15, η οποία αποβλέπει στο να ζητηθεί από την Επιτροπή να κοινοποιεί όχι μόνο στο Συμβούλιο αλλά και στο Ευρωπαϊκό Κοινοβούλιο όλα τα στατιστικά στοιχεία τα σχετικά με την εκτέλεση των δραστηριοτήτων ενδομεταφορών που καλύπτονται από τον παρόντα κανονισμό.

Το Συμβούλιο υπενθυμίζει ότι η έκθεση για την εφαρμογή του παρόντος κανονισμού την οποία η Επιτροπή πρέπει να υποβάλει στο Ευρωπαϊκό Κοινοβούλιο και το Συμβούλιο, δυνάμει του άρθρου 13 της κοινής θέσης, θα καταρτιστεί επί τη βάσει αυτών των στατιστικών στοιχείων,

- το μέρος της τροπολογίας 16 το οποίο αποβλέπει στο να προστεθεί μία παράγραφος στο άρθρο 13 με την οποία θα ζητείται από την Επιτροπή να υποβάλει στο Ευρωπαϊκό Κοινοβούλιο και στο Συμβούλιο, πριν από τις 31 Δεκεμβρίου 1996, έκθεση για τα αποτελέσματα της εφαρμογής του κανονισμού που ακυρώθηκε από το Δικαστήριο και για τη λειτουργία των τακτικών γραμμών στα κράτη μέλη.

Το Συμβούλιο, ανεξάρτητα από το γεγονός ότι η αναφερόμενη ημερομηνία έχει ξεπεραστεί, κρίνει ότι δεν είναι ανάγκη η Επιτροπή να υποβάλει μια τέτοια έκθεση,

- το μέρος της τροπολογίας 16 το οποίο αποβλέπει, σύμφωνα με το άρθρο 13 της κοινής θέσης, η έκθεση της Επιτροπής να αφορά επίσης το κατά πόσον θα ήταν σκόπιμο να προβλεφθεί επέκταση του πεδίου εφαρμογής του κανονισμού καθώς και το ενδεχόμενο να υποβάλει η Επιτροπή πρόταση ανάλογα με τα συμπεράσματα της έκθεσης.

Το Συμβούλιο κρίνει πως, δεδομένου ότι η κοινή θέση συνεπάγεται ήδη διεύρυνση του πεδίου εφαρμογής της κοινοτικής νομοθεσίας που εφαρμοζόταν προηγουμένως στα θέματα αυτά, δεν θα ήταν σκόπιμο να ζητηθεί από την Επιτροπή να υποβάλει μια τέτοια πρόταση.

(1) ΕΕ αριθ. C 60 της 29. 2. 1996, σ. 10.

(2) ΕΕ αριθ. C 380 της 16. 12. 1996, σ. 35.

(3) ΕΕ αριθ. C 30 της 30. 1. 1997, σ. 40.

(4) ΕΕ αριθ. C 124 της 21. 4. 1997, σ. 73.

(5) Κανονισμός (ΕΟΚ) αριθ. 2454/92 του Συμβουλίου, της 23ης Ιουλίου 1992, για τον καθορισμό των όρων υπό τους οποίους γίνονται δεκτοί στις εθνικές οδικές μεταφορές επιβατών, σε ένα κράτος μέλος, μεταφορείς μη εγκατεστημένοι σ' αυτό. (ΕΕ αριθ. L 251 της 29. 8. 1992, σ. 1).

(6) Συλλογή I του 1994, σ. 2081.

(7) ΕΕ αριθ. L 18 της 21. 1. 1997, σ. 1.